## Pravilnik o polaganju posebnog stručnog ispita i imenovanju ovlaštenih zemljišnoknjižnih referenata

### NN 136/2005 (16.11.2005.), Pravilnik o polaganju posebnog stručnog ispita i imenovanju ovlaštenih zemljišnoknjižnih referenata

# MINISTARSTVO PRAVOSUĐA

**2549**

Temeljem članka 109.b. st. 3. Zakona o
zemljišnim knjigama (»Narodne novine« 91/96, 68/98, 137/99, 73/00, 114/01 i
100/04) i uz prethodno pribavljeno mišljenje županijskih sudova, donosim:

## PRAVILNIK

### O POLAGANJU POSEBNOG STRUČNOG ISPITA I IMENOVANJU OVLAŠTENIH ZEMLJIŠNO- KNJIŽNIH REFERENATA

I. OPĆE ODREDBE

Članak 1.

Pravilnikom o polaganju posebnog stručnog ispita
i imenova­nju ovlaštenih zemljišnoknjižnih referenata (u daljnjem tekstu: Pra­vilnik) uređuje se sadržaj
programa i način polaganja posebnog stručnog ispita (u daljnjem tekstu: stručni
ispit), sastav i rad ispitnog povjerenstva, te pobliže određuje postupak
imenovanja ovlaštenih zemljišnoknjižnih referenata.

Članak 2.

Polaganju posebnog stručnog ispita mogu
pristupiti prema ovom Pravilniku osobe koje ispunjavaju uvjete više školske
spreme društvenog ili geodetskog smjera s 5 godina radnog staža na poslovi­ma
zemljišnoknjižnog službenika ili srednje stručne spreme društvenog ili
geodetskog smjera s 10 godina radnog staža na poslovima zemljišnoknjižnog
referenta.

II. PROGRAM POSEBNOG
STRUČNOG ISPITA

Članak 3.

Posebni stručni ispit za ovlaštenog
zemljišnoknjižnog referenta polaže se provjerom znanja iz materije sadržane u
nastavnim odred­bama ovog Pravilnika, a sastoji se od
pisanog i usmenog dijela ispita.

Članak 4.

Posebni stručni ispit polaže se iz sljedećih
ispitnih predmeta:

1. Zemljišnoknjižno pravo i katastar nekretnina;

2. Stvarna prava na nekretninama;

3. Pravna uređenja na nekretninama;

4. Postupovni propisi.

Članak 5.

Ispitni predmet »Zemljišnoknjižno pravo i
katastar nekretnina« obuhvaća poznavanje pravne materije iz slijedećih pravnih
izvora:

1. Zakon o zemljišnim knjigama (NN 91/96, 68/98,
37/99, 73/00, 114/01, 100/04);

2. Pravilnik o unutarnjem ustroju, vođenju
zemljišnih knjiga i obavljanju drugih poslova u zemljišnoknjižnim odjelima
sudova – Zemljišnoknjižni poslovnik (NN 81/97, 109/02, 123/02, 153/02, 14/05);

3. Sudski poslovnik (NN 80/97, 20/98, 118/01,
49/03) i to odredbe čl. 76-81, čl.
82-94, čl. 102-104, čl.
105-123, čl. 131-150, čl.
151-163, čl. 164-171, čl.
212-218, čl. 245-254.;

4. Zakon o državnoj izmjeri i katastru
nekretnina (NN 28/99) i to odredbe čl. 1-10, čl. 18-31, čl. 54-65, čl. 67-77, čl. 79-86, čl. 103-112.

Članak 6.

Ispitni predmet »Stvarna prava na nekretninama«
obuhvaća poznavanje vlasničkopravne materije i drugih stvarnih prava iz slj­e­dećih pravnih izvora:

1. Ustav Republike Hrvatske (NN 41/01) i to čl. 3, 48-50;

2. Zakon o vlasništvu i drugim stvarnim pravima (NN
91/96, 58/97, 68/98, 137/99, 22/00, 73/00, 114/01), i to u cijelosti.

Članak 7.

Ispitni predmet »Posebna pravna uređenja na
nekretninama« obuhvaća osnovna poznavanja vlasničkih i drugih stvarnih prava na
nekretninama iz sljedećih pravnih izvora:

1. Zakon o građenju (NN 52/99, 75/99, 117/01,
47/03, 175/03) i to čl. 141;

2. Zakon o prostornom uređenju (NN 30/94 i
68/98), i to lokacijska dozvola čl. 34-40, mjere za
provođenje čl. 41-45., i (NN 100/04) čl. 20, 21, 23;

3. Zakon o šumama (NN 52/90), i to opće odredbe čl.1-7, gospodarenje šumama čl.
8, čl. 13-20, čl. 34-37,
imovinski odnosi čl. 55-63, čl.
64-70;

4. Zakon o vodama (NN107/95), čl. 58, čl. 60-68, čl. 207;

5. Zakon o javnim cestama (NN100/96, 76/98,
27/01, 180/04) čl. 2, 3 i 26;

6. Zakon o komunalnom gospodarstvu (NN 26/03), i
to opće odredbe čl. 1. i 3, obavljanje djelatnosti čl. 4-15, prijelazne odredbe čl.
41;

7. Zakon o poljoprivrednom zemljištu (NN 66/01,
87/02), čl. 17, čl. 22;

8. Zakon o pomorskom dobru i morskim lukama (NN
158/03), čl. 3, 5, 7, 10, 14, 15, 16, 17, 38, 86, 88,
89, 118;

9. Uredba o postupku utvrđivanja granice
pomorskog dobra (NN 8/04), čl. 6. i 9;

10. Zakon o komasaciji (NN 10/79, 21/84, 5/87) u
cijelosti;

11. Zakon o izvlaštenju (NN 9/94, 35/94,
112/00), i to osnovne odredbe čl. 1-8, postupak
izvlaštenja čl. 17-31, prijelazne odredbe čl. 47-48;

12. Zakon o privatizaciji (NN 21/96, 71/97,
73/00), i to čl. 41, čl. 42
i čl. 47;

13.Zakon o naknadi za imovinu oduzetu za vrijeme
komunističke vladavine (NN 92/96, 39/99, 92/99) u cijelosti;

14. Zakon o otkupu stanova na kojima postoji
stanarsko pravo (NN 43/92, 69/92, 26/93, 48/93., 47/94, 58/95, 11/96, 11/97,
68/98, 96/99, 120/00, 94/01 i 78/02);

15. Uredba o zabrani raspolaganja nekretninama
na teritoriju Republike Hrvatske (NN 36/91);

16. Zakon o nasljeđivanju (NN 48/03, 163/03) i
to čl. 1-20, čl. 26-29, čl. 102-121, čl. 226-233;

17. Obiteljski zakon (NN116/03, 17/04, 136/04) i
to čl. 159, 168, 171, 178, 181, 184, 186, 261;

18. Zakon o trgovačkim društvima (NN 111/93,
34/99, 52/00 i 118/03) i to čl. 5, 18, čl. 41-56, čl. 91-93, čl. 142, čl. 241-242, čl. 375, 426, 612;

19. Zakon o zadrugama (NN 36/95, 67/01 i 12/02);

20. Zakon o koncesijama (NN 89/92) čl. 1-3, čl. 7, 8;

21. Zakon o obveznim odnosima (NN 53/91, 73/91, 111/93,
3/94, 7/96, 112/99, 35/05) i to: osnovna načela čl.
1-15, sudionici obvezno pravnih odnosa čl. 16-19,
nastanak obveze čl. 20, vrste obveza čl. 21-64, učinci obveza čl.
65-79, promjene u obvezno pravnim odnosima čl.
80-159, prestanak obveza čl. 160-246, ugovorni
obvezni odnosi – opće odredbe čl. 247-375, ugovor o
kupoprodaji čl. 376-473, ugovor o zakupu čl. 519-549, ugovor o najmu čl.
550-578, ugovor o doživotnom uzdržavanju čl. 579-585,
ugovor o dosmrtnom uzdržavanju čl.
586-589, ugovor o građenju čl. 620-636, ugovor o
ortaštvu, čl. 637-660, vrijednosni papiri čl. 1135-1162;

22. Zakon o zaštiti prirode (NN 30/94, 72/94,
107/03, 162/03, 70/05) i to zaštićeni dijelovi prirode čl.
3-12;

23. Zakon o udrugama (NN 88/01) i to osnovne
odredbe čl. 1-9, imovina čl.
22-25, prijelazne odredbe čl. 43.;

24. Zakon o slobodnim zonama (NN 44/96) i to
opće odredbe čl. 1-4, osnivanje čl.
5, 9, 12-13, 14-20;

25. Zakon o područjima od posebne državne skrbi
(NN 20/03) i to temeljne odredbe čl.1-7, prijelazne
odredbe 23-38;

26. Zakon o Vladi Republike Hrvatske (107/00,
24/01, 22/05) i to čl. 10;

27. Zakon o zaštiti i očuvanju kulturnih dobara
(NN 69/99, 151/03 i 157/03), i to čl. 1-7, čl. 27-34;

28. Zakon o lokalnoj i područnoj samoupravi (NN
44/04 i 147/03) i to opće odredbe čl. 1-13,
samoupravni djelokrug čl. 18-23, imovina čl. 67.

Članak 8.

Ispitni predmet »Postupovni
propisi« obuhvaća osnovna poznavanja propisa iz područja pravosuđa kao i postupovne odredbe iz sljedećih pravnih izvora:

1. Zakon o parničnom postupku (NN 53/91, 91/92,
58/93, 112/99, 129/00, 88/01, 117/03) i to stranke i njihovi zakonski
zastupnici čl. 77-86. i 88, opunomoćenici čl. 89-101, dostava pismena i razmatranje spisa čl. 133-150, postupanje po žalbi i pravni lijekovi;

2. Zakon o upravnom postupku (NN 53/91) i to
odredbe o nadležnosti, pravni lijekovi;

3. Zakon o upravnim sporovima (NN 53/91, 9/92,
77/92), osnovna načela, odluke suda;

4. Zakon o javnom bilježništvu (NN 78/93, 29/94)
i to osnovne odredbe čl. 1-12, opća službena dužnost čl. 33-37, javnobilježnička isprava čl.
43-49, posebne odredbe o ovlastima čl. 53-60, čl. 62, 65, 67, sadržaj javnobilježničkog akta čl. 69-90, propisi o sudskim postupcima čl.
92-105, izdavanje isprave od strane suda čl. 118-121;

5. Zakon o sudovima (NN 3/94, 100/96, 131/97,
129/00), i to opće odredbe čl. 2-6, ustroj i
nadležnost čl. 13-15 i čl.
19.; 6. Zakon o državnom odvjetništvu (NN 51/01), i to odredbe o ustroju i
nadležnosti;

7. Zakon o sudskim pristojbama (NN 26/03), i to
opće odredbe čl. 1-10, oslobađanje čl. 11-19, naplata čl. 37-42,
vraćanje pristojbe čl. 43-46;

8. Zakon o odvjetništvu (NN 9/94) i to temeljne
odredbe čl. 1-17, odvjetnički uredi čl. 22-36;

9. Ovršni zakon (NN 57/96., 29/99., 42/00.,
173/03., 194/03., 151/04, 88/05) i to osnovne odredbe čl.
1-19, ovršna i vjerodostojna isprava čl. 20-33,
predlaganje i određivanje ovrhe čl. 34-45, pravni
lijekovi čl. 46-54, ovrha na nekretninama čl. 74-125, posebne odredbe o ovrsi na imovini pravnih
osoba čl. 201-216, osiguranje - opće odredbe čl. 253-256, osiguranje prisilnim zasnivanjem založnog
prava na nekretninama čl. 257-260, osiguranje na
temelju sporazuma stranaka čl. 261-272, osiguranje
prijenosom vlasništva čl. 273-278, prethodne mjere čl. 283-291, privremene mjere čl.
292-307;

10. Stečajni zakon (NN 44/96, 161/98, 29/99,
129/00 i 123/03);

11. Zakon o rješavanju sukoba zakona s propisima
drugih zemalja u određenim odnosima (NN 53/91, 88/01);

12. Zakon o legalizaciji isprava u međunarodnom
prometu (NN 53/91).

Članak 9.

Pravni izvori sadržani u članku 5. do članka 8.
ovog Pravilnika obuhvaćaju i sve izmjene i dopune, kao i nove propise iz
naznačenih pravnih područja donesenih nakon stupanja na snagu ovog Pravilnika.

III. POSTUPOVNE ODREDBE

Članak 10.

Stručni ispit iz ovog Pravilnika polaže se u Ministarstvu
pravosuđa.

*1. Državno ispitno povjerenstvo*

Članak 11.

Stručni ispit polaže se pred Državnim ispitnim
povjerenstvom.

Sjedište Državnog ispitnog povjerenstva je u
Ministarstvu pravosuđa.

Članak 12.

Polaganje stručnog ispita obavlja se u sjedištu
Državnog ispitnog povjerenstva.

*2. Podnošenje prijave*

Članak 13.

Polaganju posebnog stručnog ispita prema ovom
Pravilniku mogu pristupiti zemljišnoknjižni referenti koji ispunjavaju uvjete
za ovlaštenog zemljišnoknjižnog referenta i kojima je izdana ovlast za
postupanje i donošenje rješenja u zemljišnoknjižnom postupku i to u roku od 2
godine od dana izdavanja ovlasti.

Osoba koja polaže stručni ispit dužna je
podnijeti prijavu za polaganje toga ispita najkasnije trideset dana prije roka
koji je označila kao datum za polaganje ispita.

Prijava iz stavka I. ovoga članka podnosi se
predsjedniku suda u kojem je podnositelj prijave zaposlen.

Predsjednik suda ovjerava podatke unesene u
prijavu i prijavu s ovjerenim prijepisima isprava kojima se dokazuje ispunjavanje
uvjeta propisanih ovim Pravilnikom, dostavlja bez odgode, Ministarstvu
pravosuđa.

Članak 14.

Osobe kojima nisu izdane ovlasti iz čl. 13. st. 1. ovog Pravilnika mogu pristupiti polaganju
posebnog stručnog ispita za ovlaštene zemljišnoknjižne referente ukoliko
ispunjavaju uvjete iz čl. 109. st. 1. Zakona o
izmjenama i dopunama Zakona o zemljišnim knjigama.

Prijava za polaganje posebnog stručnog ispita
podnosi se izravno Ministarstvu pravosuđa i uz naznaku da se radi o prijavi za
polaganje ispita ovlaštenog zemljišnoknjižnog referenta.

Uz prijavu je potrebno priložiti dokaze o
ispunjenim uvjetima za pristupanje ispitu.

Članak 15.

Ministarstvo pravosuđa dužno je osigurati
polaganje stručnog ispita u roku od 30 dana od dana zaprimanja prijave.

Članak 16.

Kad Ministarstvo pravosuđa zaprimi prijavu,
utvrđuje ispunjava li osoba koja je podnijela prijavu uvjete za polaganje
stručnog ispita i o tome donosi posebno rješenje.

Obavijest o datumu polaganja stručnog ispita
dostavlja se osobi koja je podnijela prijavu najmanje 15 dana prije dana
određenog za polaganje ispita.

Članak 17.

Osoba koja je podnijela prijavu može odgoditi
polaganje stručnog ispita, ali je o tome dužna izvijestiti Ministarstvo
pravosuđa najkasnije 3 dana prije dana određenog za polaganje ispita.

U slučaju iz prethodnog stavka smatrat će se da
osoba ispit nije niti polagala.

Osoba koja je pristupila polaganju stručnog
ispita i tijekom njegova trajanja odustala od njegovog polaganja, smatrat će se
da ga nije položila.

Ako osoba iz zdravstvenih ili drugih opravdanih
razloga odustane od započetog polaganja ispita Državno ispitno povjerenstvo
donosi odluku o njegovoj odgodi.

Članak 18.

Troškove prvog polaganja stručnog ispita osobe
koja je zaposlena u sudu snosi sud, a pod prvim polaganjem ispita smatra se i
popravni ispit.

Troškove polaganja stručnog ispita za osobe koje
nisu zaposlene u pravosudnim tijelima, kao i osobe koje nisu položile ispit,
snose te osobe.

Dokaz o plaćanju troškova stručnog ispita dužan
je ispitnom povjerenstvu predočiti kandidat koji je pristupio polaganju ispita
najkasnije neposredno prije pristupanja ispitu.

*3. Polaganje ispita*

Članak 19.

Stručni ispit polaže se pismeno i usmeno.

Članak 20.

Pismenu zadaću u okviru stručnog ispita, sukladno
ovom programu određuje Državno ispitno povjerenstvo neposredno prije početka
ispita.

Izrada pismene zadaće traje do 4 sata.

Pismena zadaća sastoji se od izrade jednog ili
više zemljišnoknjižnih rješenja s pratećim radnjama do pravomoćnosti rješenja,
a temelji se na odgovarajućem prijedlogu i ispravama koji predstavljaju osnovu
za izradu pisane zadaće.

Članak 21.

Usmeni dio ispita obavlja se na način koji
omogućava utvrđivanje stvarne osposobljenosti za obavljanje poslova za koji se
vrši provjera, a sastoji se od provjere znanja iz predmeta utvrđenih člankom 4.
ovog Pravilnika.

Članak 22.

O polaganju ispita sastavlja se zapisnik, u koji
se unose podaci u svezi sa sadržajem i načinom provođenja ispita, kao i
zapažanja od značenja za ocjenu pokazanog znanja osobe koja polaže stručni
ispit.

Članak 23.

Uspjeh na ispitu ocjenjuje se ocjenom »položio«
ili »nije položio«.

Ocjenu »položio« dobiva osoba koja je polagala
stručni ispit i za koju je na temelju rezultata pismene zadaće i usmenih
odgovora iz svih predmeta, Državno ispitno povjerenstvo zaključilo da ta osoba
može uspješno obavljati zadaće i poslove za koji se osposobljava, odnosno koje
treba obavljati.

Državno ispitno povjerenstvo odluku donosi nakon
provedenog ispita većinom glasova svih članova.

Članak 24.

Osoba koja je polagala stručni ispit i nije
položila jedan od predmeta, upućuje se na popravak, kojemu je dužna pristupiti
u roku od tri mjeseca od dana prvog polaganja, a u protivnom će se smatrati da
ispit »nije položila«.

Članak 25.

Odredbe ovog Pravilnika koje se odnose na odgodu
ili odustanak od polaganja stručnog ispita odnose se
i na popravak kojemu je osoba bila dužna pristupiti.

Članak 26.

Osoba koja nije položila stručni ispit može
pristupiti ponovnom polaganju ispita najranije istekom tri mjeseca od dana kada
je bezuspješno polagala stručni ispit.

Prijava za ponovno polaganje stručnog ispita
podnosi se na način i u rokovima utvrđenim ovim Pravilnikom.

Članak 27.

Osoba koja je započela polaganje stručnog ispita
može nastaviti njegovo polaganje najkasnije u roku od dva mjeseca od dana
odgode.

U opravdanim slučajevima Državno ispitno
povjerenstvo može rok iz prethodnog stavka produžiti za mjesec dana.

Ako osoba koja je započela polaganje stručnog
ispita ne pristupi ispitu ili ne nastavi polaganje ispita u rokovima iz stavka
1. i 2. ovoga članka smatrat će se da ispit nije položila.

Članak 28.

Osobi koja je položila stručni ispit
Ministarstvo pravosuđa izdaje potvrdu i svjedodžbu o položenom stručnom ispitu.

Svjedodžbu potpisuje predsjednik Državnog ispitnog
povjerenstva.

Primjerak potvrde o položenom stručnom ispitu
dostavlja se po službenoj dužnosti i pravosudnom tijelu u kojem je osoba koja
je položila stručni ispit zaposlena.

Članak 29.

Službena evidencija o položenim stručnim
ispitima vodi se pri Ministarstvu pravosuđa sukladno propisima o vođenju
službene evidencije.

Prijave za polaganje stručnog ispita, zapisnik o
polaganju stručnog ispita, potvrde i svjedodžbe o položenom stručnom ispitu
vode se na propisanim obrascima sukladno Pravilniku o sudskim službenicima (NN
55/01).

Članak 30.

Državno ispitno povjerenstvo sastoji se od
Predsjednika i određenog broja članova koje imenuje čelnik Ministarstva
pravosuđa.

Za zakoniti rad Državnog ispitnog povjerenstva
odgovoran je Predsjednik povjerenstva.

Predsjednik i članovi Državnog ispitnog
povjerenstva imenuju se iz redova osoba koje imaju visoku stručnu spremu i
odgovarajuće radno iskustvo na poslovima ispitne materije.

Predsjednik i članovi Državnog ispitnog
povjerenstva moraju imati položen pravosudni ispit i ispunjavati uvjete za
Višeg upravnog savjetnika odnosno Upravnog savjetnika prema odredbama Zakona o
sudovima.

Izuzetno za ispitni predmet iz područja
»Zemljišnoknjižnog prava«, za člana Državnog ispitnog povjerenstva može se
imenovati i ovlašteni zemljišnoknjižni referent s odgovarajućim radnim
iskustvom na poslovima te ispitne materije.

Članak 31.

Stručne ispite iz ovog Pravilnika provode
Ispitna povjerenstva u sastavu od tri člana, od kojih je jedan član Predsjednik
povjerenstva.

Broj Ispitnih povjerenstava prema ukazanoj
potrebi određuje čelnik Ministarstva pravosuđa iz sastava Državnog ispitnog
povjerenstva.

Za zakonito provođenje stručnog ispita i za
zakonit rad Ispitnog povjerenstva odgovoran je Predsjednik povjerenstva.

Članak 32.

Upravno stručne poslove Državnog ispitnog
povjerenstva obavlja Tajnik povjerenstva kojeg imenuje čelnik Ministarstva
pravosuđa.

Članak 33.

Tajnik Državnog ispitnog povjerenstva dužan je
prije početka stručnog ispita utvrditi identitet osobe koja je pristupila
polaganju ispita, upoznati ispitanika s njegovim pravima i obvezama pri
polaganju stručnog ispita, uručiti ispitaniku pisane materijale teksta pismene
zadaće, te voditi skrb o urednom tijeku ispita.

Tajnik Državnog ispitnog povjerenstva prisustvuje
usmenom dijelu stručnog ispita, a nakon završetka ispita vrši stručnu obradu
predmeta za svakog kandidata te obavlja tehničke poslove izrade i dostave
potvrde i svjedodžbe za svaki pojedinačni predmet.

Članak 34.

Predsjednik, članovi i tajnik Državnog ispitnog
povjerenstva imaju pravo na nagradu za rad u povjerenstvu.

Visinu nagrade određuje čelnik Ministarstva
pravosuđa.

IV. POSTUPAK IMENOVANJA
ZEMLJIŠNOKNJIŽNIH REFERENATA

Članak 35.

Ovlaštenog zemljišnoknjižnog referenta sukladno
zakonu imenuje predsjednik neposredno višeg suda na prijedlog predsjednika
zemljišnoknjižnog suda, u postupku i na način utvrđen ovim Pravilnikom.

Ovlaštenom zemljišnoknjižnom referentu koji je u
roku iz čl. 8. st. 3. Zakona o izmjenama i dopunama
Zakona o zemljišnim knjigama (»Narodne novine«, broj 100/04), položio poseban
stručni ispit za ovlaštenog zemljišnoknjižnog referenta i koji je prema ocjeni
predsjednika zemljišnoknjiž­nog
suda uspješno obavljao poslove iz stavka 2. istog članka, može se na prijedlog
predsjednika tog suda, izdati ovlaštenje za obavljanje poslova ovlaštenog
zemljišnoknjižnog referenta na vrijeme od 5 godina.

Prijedlog se podnosi predsjedniku neposredno
višeg suda u roku od trideset dana od dana dostave službene potvrde da je
zemljišnoknjižni referent s posebnim ovlastima položio posebni stručni ispit, a
prijedlogu prileže ocjena o uspješnosti obavljanja poslova, kao i drugi
relevantni pokazatelji opravdanosti prijedloga.

Članak 36.

Predsjednik neposredno višeg suda nakon ocjene da
je prijedlog predsjednika zemljišnoknjižnog suda osnovan, u daljnjem roku od
trideset dana donosi rješenje kojim se predloženom zemljišnoknjižnom referentu
izdaje ovlaštenje za obavljanje poslova ovlaštenog zemljišnoknjižnog referenta.

Nakon isteka navedenog roka od 5 godina, u istoj
proceduri i rokovima iz čl. 35. i čl.
36. st. 1. ovog Pravilnika, predsjednik neposredno višeg suda donosi rješenje
kojim se ovlaštenom sudskom službeniku povjerava trajno obavljanje poslova u
zemljišnoknjižnom postupku.

Članak 37.

Ukoliko predsjednik neposredno višeg suda smatra
da ne postoje razlozi za izdavanje posebnih ovlasti predloženom
zemljišnoknjižnom referentu, o tome izdaje obrazloženi zaključak protiv kojeg
je dopuštena posebna žalba Ministarstvu pravosuđa.

Zaključak iz prethodnog stavka dostavlja se
predsjedniku zemljišnoknjižnog suda i zemljišnoknjižnom službeniku na kojeg se
zaključak odnosi.

Članak 38.

Po odobrenom ili upražnjenom radnom mjestu
ovlaštenog zemljišnoknjižnog referenta postupak imenovanja za osobe kojima nisu
izdane posebne ovlasti iz čl. 13. st. 1 ovog
Pravilnika vrši se uz odgovarajuću primjenu čl.
35-37. ovog Pravilnika.

Članak 39.

Izdana rješenja i zaključci vode se kao službena
evidencija u zemljišnoknjižnom sudu i neposredno višem sudu, i predstavljaju
poslove sudske uprave.

Članak 40.

Pravilnik stupa na snagu osmog dana od dana
objave u »Narodnim novinama«.

Klasa: 932-01/04-01/274

Urbroj: 514-03-02/5-05-1

Zagreb, 3. kolovoza 2005.

Ministrica

**Vesna Škare Ožbolt**, v. r.

Pravilnik, NN 136/2005-2549